Ccarba ad nesmir ciṭuḥ n zzit γer tasilt tamecṭuḥt, ad tt-nerr γer ufurnu ; ad negger tiqeṭṭiḍin n uksum akked lḥemmeẓ ad qlun, ad as-nernu tibṣelt yeṛṛapin, taɣenǧawt tameqqrant n ṭumaṭic n tbewwaḍt ad ten-neǧǧ ad qlun mliḥ. Imir ad as-nernu lkesber, maεdnus d naεneε ad ten-negzem akked lekṛafeẓ ; imir ad as-nernu diɣ snat n ṭumaṭicin dɣa aṛṛapint, snat n tezrudiyyatin, tabaṭaṭat, taxessayt, lmelḥ, ifelfel aberkan. Ad ten-neǧǧ ad kemlen lqelyan mliḥ imir ad asnernu aman yuyzagen ad neǧǧ lxeḍra-nni akked uksum-nni ad wwen. Mi wwan ad as-negger barmisel ad yerkem. Neɣ ma d ccarba n lefrik ara d-nexdem, ad nefren lefrik, ad t-neslil imir ad t-id-nesfuṛ. Mi yfuṛ ad t-nerr γer lmarqa-a ad yerkem, mi nwala lmarqa-nni tengeḍ ciṭuḥ dayen ccarba tewwa ad tt-id-nεemmer γer tsupyirt ad as-nzuzer diɣ ciṭuḥ n lkesber d naεneε sufella, ad tt-id-nsers γer ṭabla. Nestt-itt s weɣrum neɣ s lburek. Ccerba xedmeɣ-tt-id i ṛemḍan s yumayen, mi iεedda ṛemḍan inεed ur tt-id-sewwayeɣ ara ala kra iberdan deg ccetwa mi εewqeɣ akken acu ara d-ggeɣ.